钦定古今图书集成/明伦汇编/家范典/第016卷 > 《为原州赵长史请为亡父度人表》王勃
## 钦定古今图书集成/明伦汇编/家范典/第016卷 > 《为原州赵长史请为亡父度人表》王勃

臣某言：“臣闻奉忠履义，帝业所资；昭德报功，王风是
切。臣亡父故臣使持节都督丰州诸军事丰州刺史
上柱国南康郡王士达，往因隋季，预奉皇初。于时元
洛未清，双崤尚梗。江淮海岳王公，数十亡父，身羇伪
郑，宠极戎庭，扫千载之风云，拥三河之士马，情思奉
顺，义不图生。绵越寇场，密归诚款。登太行而耀甲，则”
建德离心；出函谷而扬麾，则王充破胆。天书屡降，手
敕仍存，洎乎九服又安，四方无事，谋臣出镇，猛将临
边，西穷赤水之源，东究青丘之境。横戈北塞，尽沙漠
之风尘；授钺南荒，被牂牱之矢石。义形夷险，迹遍疆
埸，分阃淹荣，悬车遂礼。虽死于牖下，实怀天子之恩；
力尽方隅，无愧忠臣之节。今者归藏有日，先远戒期。
陛下德被游魂，惠流枯骨，高班厚禄，已极于生前；列
鼓鸣箫，复光于身后：诚非毁灭，所能投报。但臣霜露
之感，瞻彼岸而神销；乌鸟之情，俯寒泉而思咽。希开
净福，庶补穷埏。伏惟陛下恢不次之恩，录无涯之请，
使获从朝例，赐许度人，济魂识于昏途，拯亡灵于毁
宅。则陛下乾坤之施，既不隔于幽冥；微臣蝼蚁之心，
岂忘情于家国。是所图也，非敢望也。轻黩冕旒，若坠
冰谷。